Må ikke forveksles med Vilhelm Aubert (redaktør) eller Bille Aubert.

**Vilhelm Aubert** (født 7. juni 1922, død 19. juli 1988) var en norsk professor i sosiologi. Han var utdannet jurist, men etablerte seg som sosiolog som fremfor alt jobbet med rettssosiologi. Han var en av grunnleggerne av Institutt for samfunnsforskning i Oslo og instituttets tidsskrift Tidsskrift for samfunnsforskning i 1960.

Liv og virke
------------

Under og etter den andre verdenskrig var Vilhelm Aubert en del av miljøet rundt filosofen Arne Næss. Andre kjente aktører var Harriet Holter, Stein Rokkan og Erik Rinde. Det var med utgangspunkt i dette miljøet at Institutt for samfunnsforskning ble etablert i 1950. ISF var et sentralt fagmiljø innen fag som sosiologi, filosofi, statsvitenskap og psykologi.

Under krigen hadde Aubert dessuten en ledende rolle i den hemmelige etterretningsorganisasjonen XU, også her sammen med blant andre Arne Næss, men i dette farlige arbeidet var Aubert sjef over den eldre filosofen. Bare 22 år gammel fikk Aubert stillingen som XUs kurersjef, en jobb han overtok etter Ivan Th. Rosenqvist, som ble arrestert, og Johan Grøttumsbråten, som måtte rømme til Sverige (se Sæter & Sæter, 2007).

I 1963 ble Aubert professor i rettssosiologi ved det juridiske fakultet ved Universitetet i Oslo. Fra 1971 var han professor i sosiologi ved Institutt for sosiologi (i dag Institutt for sosiologi og samfunnsgeografi) samme sted. Her bidro han til å få etablert sosiologi som eget fag ved universitetet. Han skrev en rekke lærebøker.

Siden 1991 har Institutt for sosiologi og samfunnsgeografi ved Universitetet i Oslo sammen med Institutt for samfunnsforskning arrangert Vilhelm Auberts minneforelesning der fremragende internasjonale akademikere inviteres til foredrag og seminar ved de to instituttene. 

I 2011 ble to av hans bøker, *Om straffens sosiale funksjon* og *sosiologi* kåret til to av de 25 viktigste bidragene til norsk sosiologi i *Norsk sosiologisk kanon*.

Bibliografi (utvalg)
--------------------

* 1952: *Front mot frykten : Beredskapslovene. Klipp fra kritikken* (artikkelsamling) – medredaktør
* 1952: *Vilhelm Aubert, Torstein Eckhoff, Knut Sveri, «En lov i søkelyset, sosialpsykologisk undersøkelse av den norske hushjelplov»*
* 1954: *Om straffens sosiale funksjon*, Universitetsforlaget, ISBN 82-13-00005-6
* 1958: *Sosiologi for jurister. I.*
* 1958: *Sosiologi for jurister. II.*
* 1958: *Rett og samfunnsforskning*
* 1960: Aubert, Torgersen, Tangen, Lindbekk og Pollan: *Akademikere i norsk samfunnsstruktur*, i: *Tidsskrift for samfunnsforskning*
* 1961: *Sosiologi*, Universitetsforlaget – 1. utgave 1961, siste utgave 1979
* 1965: *The Hidden Society*, ISBN 0-87855-730-X
* 1969: *Likhet og rett. Essays om forbrytelse og straff*, Pax forlag
* 1978: *Rettens sosiale funksjon*
* 1982: *Rettssosiologi*, ISBN 82-00-06306-2

Referanser
----------

1. ↑   LIBRIS, libris.kb.se, utgitt 24. oktober 2012, besøkt 24. august 2018[Hentet fra Wikidata]
2. ↑  *Front mot frykten*. [s.n.] 1950.
3. ↑  Aubert, Vilhelm (1972). *Om straffens sosiale funksjon*. Universitetsforlaget. ISBN 8213000056.
4. ↑  Aubert, Vilhelm (1975). *Sosiologi* (6. opplag utg.). Oslo: Universitetsforlaget. ISBN 82-00-03068-7. OCLC 466575208.
5. ↑  Aubert, Vilhelm (1969). *Likhet og rett*. Pax. ISBN 8253004737.
6. ↑  Kalleberg, Ragnvald (11. mai 2016). «Vilhelm Aubert». *Norsk biografisk leksikon* **(norsk)**. Besøkt 9. januar 2020.

Kilder
------

* Sæter, E. & Sæter, S. (2007). *XU: I hemmeleg teneste 1940-45* (3. utg). Oslo: Samlaget.

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Store Danske Encyklopædi **·** Prabook **·** Nationalencyklopedin **·** Historisk befolkningsregister **·** BIBSYS **·** VIAF **·** LCCN **·** ISNI **·** BNF **·** BNF (data) **·** LIBRIS **·** SUDOC
 |

Portal: Andre verdenskrig